VENDIM
Nr. 561, datë 8.10.2025

PËR MIRATIMIN E RREGULLAVE TË HOLLËSISHME PËR VEPRIMTARINË, EMËRIMIN, SHKARKIMIN DHE SHPËRBLIMIN E ANËTARËVE TË KËSHILLIT MBIKËQYRËS TË AGJENCISË SË AUDITIMIT TË PROGRAMEVE TË ASISTENCËS, AKREDITUAR NGA BASHKIMI EVROPIAN

Në mbështetje të nenit 100 të Kushtetutës dhe të pikës 6, të nenit 10, të ligjit nr. 90/2016, “Për organizimin dhe funksionimin e Agjencisë së Auditimit të Programeve të Asistencës, Akredituar nga Bashkimi Evropian, në Republikën e Shqipërisë”, të ndryshuar, me propozimin e Kryeministrit, Këshilli i Ministrave

VENDOSI:

I. DISPOZITA TË PËRGJITHSHME
1. Objekti i këtij vendimi është përcaktimi i rregullave të hollësishme për veprimtarinë e Këshillit Mbikëqyrës të Agjencisë së Auditimit të Programeve të Asistencës, Akredituar nga Bashkimi Evropian në Republikën e Shqipërisë (në vijim “Këshilli Mbikëqyrës”), si dhe të procedurës për emërimin dhe shkarkimin e anëtarëve të tij.
2. Këshilli Mbikëqyrës e ushtron veprimtarinë në bazë të rregullave të përcaktuara në këtë vendim. Për çështje që nuk janë të rregulluara posaçërisht në këtë vendim, lidhur me funksionimin dhe veprimtarinë e Këshillit Mbikëqyrës, gjejnë zbatim parashikimet e legjislacionit për funksionimin e organeve kolegjiale të administratës shtetërore.
3. Në këtë vendim, termi dhe akronimi i mëposhtëm kanë këto kuptime:
[bookmark: _GoBack]a) “Ligj”, ligji nr. 90/2016, “Për organizimin dhe funksionimin e Agjencisë së Auditimit të Programeve të Asistencës, Akredituar nga Bashkimi Evropian, në Republikën e Shqipërisë”, të ndryshuar;
b) “AAPAA”, Agjencia e Auditimit të Programeve të Asistencës, Akredituar nga Bashkimi Evropian.
II. EMËRIMI DHE SHKARKIMI I ANËTARËVE TË KËSHILLIT MBIKËQYRËS
1. Këshilli Mbikëqyrës përbëhet nga 3 (tre) anëtarë, një nga të cilët është kryetar, dhe emërohen nga Kryeministri, sipas rregullave të përcaktuara në këtë vendim.
2. Emërimi i kryetarit dhe të anëtarit të Këshillit Mbikëqyrës bazohet në një procedurë të hapur e publike të konkurrimit të kryer nga Kryeministria, bazuar në kriteret e përcaktuara në nenin 12, të ligjit.
3. Shpallja e vendit të lirë për pozicionin e kryetarit apo të anëtarit të Këshillit Mbikëqyrës bëhet jo më vonë se 3 (tre) muaj nga data e përfundimit të mandatit, sipas përcaktimit të pikës 3, të nenit 10, të ligjit, dhe publikohet në Buletinin e Njoftimeve Publike, në faqen zyrtare elektronike të Kryeministrisë dhe të AAPAA-së, për një periudhë 30-ditore.
4. Njoftimi për shpalljen e pozicionit të lirë përmban kriteret që duhet të plotësojë kandidati për kryetar apo anëtar i Këshillit Mbikëqyrës, dokumentacionin dhe afatin e dorëzimit të tij.
5. Në rastin e krijimit të vakancës së kryetarit ose anëtarit të Këshillit Mbikëqyrës të AAPAA-së, para përfundimit të mandatit, AAPAA-ja njofton menjëherë Kryeministrinë për fillimin e procedurave për përzgjedhjen e kandidatëve për këto pozicione.
6. Për kryerjen e procedurave të përzgjedhjes për kryetar dhe anëtar të Këshillit Mbikëqyrës, Sekretari i Përgjithshëm në Kryeministri ngre një komision ad-hoc të përbërë nga 3 (tre) anëtarë të caktuar prej tij.
7. Vlerësimi i kandidatëve bazohet në jetëshkrimin (CV-në), që përfshin vlerësimin e arsimimit, kualifikime të larta profesionale, eksperiencën dhe trajnimet në profesion ose të lidhura me fushën, sipas kritereve të përcaktuara në nenin 12, të ligjit.
8. Komisioni ad-hoc shqyrton dokumentacionin e paraqitur nga kandidatët dhe bën vlerësimin e kandidaturave të paraqitura brenda 30 (tridhjetë) ditëve nga data e përfundimit të afatit të dorëzimit të dokumentacionit, sipas pikës 3, të këtij kreu, harton listën e kandidatëve që plotësojnë kriteret ligjore e kualifikohen dhe ia paraqet atë Kryeministrit.
9. Në rastet kur pas përfundimit të procesit të vlerësimit rezulton se nuk ka kandidatë që plotësojnë kriteret ligjore të përcaktuara bëhet rishpallja e thirrjes për aplikime për pozicionin e kryetarit dhe anëtarëve të Këshillit Mbikëqyrës. Rishpallja e vendit të lirë për këto pozicione publikohet në të njëjtën mënyrë dhe për të njëjtën periudhë të përcaktuar në pikën 3, të këtij kreu. Për vlerësimin e kandidatëve zbatohen të njëjtat rregulla, sipas përcaktimeve në pikat 6-8, të këtij kreu.
10. Kryetari dhe anëtari i Këshillit Mbikëqyrës të AAPAA-së shkarkohet nga Kryeministri në këto raste:
a) kur dënohet me vendim të formës së prerë për kryerjen e një vepre penale me dashje;
b) kur mungon pa arsye në më shumë se tri mbledhje të njëpasnjëshme të Këshillit Mbikëqyrës;
c) për shkak të paaftësisë profesionale;
ç) kryen veprimtari që krijon konflikt interesi, në përputhje me legjislacionin e konfliktit të interesave;
d) kur me veprimet e tij dëmton veprimtarinë e Këshillit Mbikëqyrës dhe imazhin e AAPAA-së.
11. Kryetari dhe anëtari i Këshillit Mbikëqyrës lirohet në këto raste:
a) kur jep dorëheqjen;
b) kur përfundon mandati 4-vjeçar i qëndrimit në detyrë;
c) kur plotësohet mosha për pensionin e plotë të pleqërisë;
ç) në rast vdekjeje të tij. 
III. ZHVILLIMI I MBLEDHJEVE DHE VENDIMMARRJA E KËSHILLIT MBIKËQYRËS 
1. Këshilli Mbikëqyrës mblidhet jo më pak se një herë në 3 (tre) muaj.
2. Mbledhja e Këshillit Mbikëqyrës thirret me nismën e kryetarit dhe/ose me kërkesën e një anëtari, si dhe kur kërkohet nga drejtori i Përgjithshëm i AAPAA-së, sipas nevojave të institucionit. Në dy rastet e fundit, kërkesa i drejtohet kryetarit të Këshillit Mbikëqyrës. 
3. Mbledhjet e Këshillit Mbikëqyrës janë të vlefshme nëse marrin pjesë jo më pak se 2 (dy) anëtarë. Në rastet kur nuk plotësohet ky numër, kryetari e shtyn mbledhjen për një kohë tjetër, duke njoftuar për këtë qëllim anëtarin/ët që nuk ishte/ishin i/të pranishëm. 
4. Mbledhja drejtohet nga kryetari i Këshillit Mbikëqyrës dhe, në mungesë të tij, nga anëtari më i vjetër në moshë.
5. Vendimet merren me shumicë të thjeshtë të votave të anëtarëve të pranishëm. Në rastet kur nga votimi nuk arrihet shumica, vendimmarrja përcaktohet nga vota e kryetarit.
6. Kryetari dhe anëtarët e Këshillit Mbikëqyrës, gjatë ushtrimit të veprimtarisë së tyre, udhëhiqen nga parimet e përcaktuara në Kodin e Procedurave Administrative, si dhe në nenin 20, të ligjit.
7. Anëtarët e Këshillit Mbikëqyrës duhet të tërhiqen nga pjesëmarrja në mbledhjen e këshillit në rastet kur ekziston një nga pengesat ligjore të parashikuara në nenin 30, të Kodit të Procedurave Administrative. Në këtë rast, anëtari detyrohet të deklarojë me shkrim interesat e tij që në fillim të diskutimit për çështjen konkrete. 
8. Këshilli Mbikëqyrës, gjatë ushtrimit të veprimtarisë së tij, asistohet nga sekretariati teknik, i përbërë nga punonjës të AAPAA-së, të caktuar nga drejtori i Përgjithshëm.
9. Zbardhja e vendimeve të Këshillit Mbikëqyrës bëhet nga sekretariati teknik, brenda 5 (pesë) ditëve punë, pas ditës së përfundimit të mbledhjes.
10. Vendimet e Këshillit Mbikëqyrës publikohen në faqen zyrtare të AAPAA-së.
11. Në çdo mbledhje të Këshillit Mbikëqyrës hartohet një procesverbal i detajuar, i cili mbahet nga sekretariati teknik dhe depozitohet në zyrën e arkiv-protokollit të AAPAA-së. 
12. Procesverbali i paraqitet për miratim të gjithë anëtarëve në fund të mbledhjes ose në fillim të mbledhjes pasardhëse. Pas miratimit, procesverbali nënshkruhet së bashku nga kryetari dhe sekretari.
IV. SHPËRBLIMI I ANËTARËVE TË KËSHILLIT MBIKËQYRËS 
Shpërblimi për pjesëmarrje në mbledhje për kryetarin dhe anëtarët e Këshillit Mbikëqyrës bëhet sipas përcaktimeve të vendimit nr. 656, datë 31.10.2018, Këshillit të Ministrave, “Për përcaktimin e masës së shpërblimit të anëtarëve të këshillave, bordeve ose komisioneve të njësive të qeverisjes qendrore”, të ndryshuar.
V. DISPOZITË E FUNDIT
Ngarkohen Kryeministria dhe Agjencia e Auditimit të Programeve të Asistencës, Akredituar nga Bashkimi Evropian për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama

